Nafarroako Parlamentuko Mahaiak, 2020ko urtarrilaren 27an egindako bilkuran, erabaki hau hartu zuen, besteak beste:

1936ko kolpe militarraren ondorioz eraildako eta errepresioaren biktima izandako Nafarroako herritarrei errekonozimendua eta ordain morala emateko azaroaren 26ko 33/2013 Foru Legearen 5. artikuluak ezartzen du Memoria Historikoaren arloko Koordinazio Batzorde Tekniko bat eratu behar dela, agindu horretan esleitzen zaizkion eginkizunak izanen dituena. Aipatu foru legearen 5. artikuluko 2. apartatutan xedatzen bada ere Batzorde Teknikoaren osaera erregelamendu bidez zehaztuko dela, batzorde horrek Nafarroako Parlamentuaren ordezkaritza bat izan behar du nahitaez.

Batzorde Teknikoaren osaera zehazten duen martxoaren 26ko 34/2014 Foru Dekretuaren 1.3.b) artikuluak xedatutakoaren arabera, "bi batzordekide Nafarroako Parlamentuaren ordezkariak izan behar dira, aipatu Legebiltzarrak libreki hautatuak".

Hori horrela, Nafarroako Parlamentuko Erregelamenduko 37.1.Bederatzigarrena artikuluan ezarritakoarekin bat, Eledunen Batzarrarekin adostu ondoren, hona ERABAKIA:

**Lehena.** Onestea Nafarroako Parlamentuak Memoria Historikoaren arloko Batzorde Teknikorako bere ordezkari gisa hautatu beharreko bi kideak aukeratzeko arauak. Hona arauen testua:

1. Herritarrekiko Harremanetako Batzordeak eginen du hautaketa, talde parlamentarioek eta foru parlamentarien elkarteak banaka nahiz batera proposaturiko hautagaien artetik.

Hautagaitzak gehienez bi pertsonaz osaturik egonen dira, foru parlamentari izan beharrik ez dutenak. Aipatu hautagaitzak talde parlamentarioek eta foru parlamentarien elkarteak aurkeztuko dituzte adierazitako Batzordeko Mahaiari zuzenduriko idazki baten bidez, eta aurkezpen-epea 2020ko otsailaren 6ko 17:30ean amaituko da.

2. Herritarrekiko Harremanetako Batzordeko Mahaiak hautagaitza proposatuak aldarrikatuko ditu.

3. Bi batzordekideak aldi berean hautatuko dira. Horretarako, Batzordeko kide den foru parlamentari bakoitzak –titularra nahiz ordezkoa– zilegi izanen du Legebiltzarraren zenbat ordezkari-postu bete behar diren, horrenbeste izen adieraztea txartelean, aldarrikaturiko hautagaitzen artetik.

4. Mahaiak boto-zenbaketa egin ondoren, boto gehien lortzen duten hautagaiak izanen dira Memoria Historikoaren arloko Batzorde Teknikoko kide hautaturik gertatuko direnak Nafarroako Parlamentuko ordezkari gisa.

5. Hautaketarako erabakigarria den berdinketa gertatuz gero, boto-kopuru bera lortu dutenen arteko bozketak errepikatuko dira, berdinketa hautsi arte.

6. Nafarroako Parlamentuko lehendakariari hautaketaren emaitza jakinarazita, horrek Herritarrekiko Harremanetako kontseilariari jakinaraziko dio aipatu Batzorde Teknikoko bi batzordekide parlamentarioen hautaketa.

**Bigarrena.** Nafarroako Parlamentuko Aldizkari Ofizialean argitara dadin agintzea.

Iruñean, 2020ko urtarrilaren 27an

Lehendakaria: Unai Hualde Iglesias